CELEX: 32009D0450
Language: fi
Date: 2009-06-08 00:00:00
Title: 2009/450/EY: Komission päätös, tehty 8 päivänä kesäkuuta 2009 , Euroopan parlamentin ja neuvoston direktiivin 2003/87/EY liitteessä I lueteltujen ilmailutoimintojen yksityiskohtaisesta tulkinnasta (tiedoksiannettu numerolla K(2009) 4293) (ETA:n kannalta merkityksellinen teksti)

12.6.2009   
            
            
               FI
            
            
               Euroopan unionin virallinen lehti
            
            
               L 149/69
            
         
      KOMISSION PÄÄTÖS,
   tehty 8 päivänä kesäkuuta 2009,
   Euroopan parlamentin ja neuvoston direktiivin 2003/87/EY liitteessä I lueteltujen ilmailutoimintojen yksityiskohtaisesta tulkinnasta
   (tiedoksiannettu numerolla K(2009) 4293)
   (ETA:n kannalta merkityksellinen teksti)
   (2009/450/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 3 b artiklan,
   sekä katsoo seuraavaa:
   
               (1)
            
            
               Direktiivin 2003/87/EY muuttamisesta ilmailutoiminnan sisällyttämiseksi yhteisön kasvihuonekaasujen päästöoikeuksien kaupan järjestelmään 19 päivänä marraskuuta 2008 annetussa direktiivissä 2008/101/EY (2) sisällytetään ilmailutoiminta yhteisön kasvihuonekaasujen päästöoikeuksien kaupan järjestelmään.
            
         
               (2)
            
            
               Ilmailutoiminnan määrittely ja erityisesti direktiivin 2003/87/EY liitteessä I luetellut poikkeukset perustuvat pääosin lennonvarmistuspalvelujen yhteisestä maksujärjestelmästä 6 päivänä joulukuuta 2006 annetussa komission asetuksessa (EY) N:o 1794/2006 (3) säädettyihin poikkeuksiin, jotka ovat yhdenmukaisia Eurocontrolin lentoreittimaksujärjestelmän poikkeusten kanssa.
            
         
               (3)
            
            
               Kansainvälisen siviili-ilmailujärjestön (ICAO) asiakirjan Procedures for Air Navigation Services – Air Traffic Management (4) liitteessä 2 vahvistetaan lentosuunnitelmia koskeva ICAOn mallilomake ja annetaan ohjeet sen täytöstä. Lentosuunnitelmaa voidaan käyttää yhteisön järjestelmän soveltamisalaan kuuluvien lentojen yksilöimiseen.
            
         
               (4)
            
            
               Tässä päätöksessä vahvistettua ilmailutoimintojen tulkintaa olisi sovellettava Euroopan parlamentin ja neuvoston direktiivin 2003/87/EY mukaisten ohjeiden vahvistamisesta kasvihuonekaasupäästöjen tarkkailua ja raportointia varten 18 päivänä heinäkuuta 2007 tehdyn komission päätöksen 2007/589/EY (5) mukaisesti.
            
         
               (5)
            
            
               Julkisen palvelun velvoitteiden tulkintaa olisi sovellettava lentoliikenteen harjoittamisen yhteisistä säännöistä yhteisössä (uudelleen laadittu toisinto) 24 päivänä syyskuuta 2008 annetun asetuksen (EY) N:o 1008/2008 (6) mukaisesti.
            
         
               (6)
            
            
               Tässä asetuksessa säädetyt toimenpiteet ovat direktiivin 2003/87/EY 23 artiklassa tarkoitetun ilmastonmuutoskomitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Yksityiskohtainen tulkinta direktiivin 2003/87/EY liitteessä I tarkoitetuista ilmailutoiminnoista esitetään tämän päätöksen liitteessä.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 8 päivänä kesäkuuta 2009.
      
         
            Komission puolesta
         
         Stavros DIMAS
         
         
            Komission jäsen
         
      
   
   
      (1)  EUVL L 275, 25.10.2003, s. 32.
   
      (2)  EUVL L 8, 13.1.2009, s. 3.
   
      (3)  EUVL L 341, 7.12.2006, s. 3.
   
      (4)  PANS-ATM, Doc 4444.
   
      (5)  EUVL L 229, 31.8.2007, s. 1.
   
      (6)  EUVL L 293, 31.10.2008, s. 3.
   
      LIITE
      
         Ohjeet direktiivin 2003/87/EY liitteessä I lueteltujen ilmailutoimintojen yksityiskohtaisesta tulkinnasta
      
      1.   ILMAILUTOIMINTOJEN MÄÄRITTELY
      
                  1.
               
               
                  ’Lennolla’ tarkoitetaan yhtä yksittäistä lentoa eli yhtä lentoa tai lentojen sarjan osaa, joka alkaa ilma-aluksen paikoituspaikalta ja päättyy ilma-aluksen paikoituspaikalle.
               
            
                  2.
               
               
                  ’Lentopaikalla’ tarkoitetaan sellaista määriteltyä maa- tai vesialuetta rakennuksineen, laitteineen ja varusteineen, joka on tarkoitettu kokonaan tai osittain käytettäväksi ilma-alusten saapumista, lähtemistä ja maassa tai vedessä liikkumista varten.
               
            
                  3.
               
               
                  Jos ilma-aluksen käyttäjä harjoittaa ilmailutoimintaa, joka mainintaan direktiivin 2003/87/EY liitteessä I, kyseinen ilma-aluksen käyttäjä kuuluu yhteisön järjestelmän soveltamisalaan riippumatta siitä, onko se mainittu ilma-alusten käyttäjien luettelossa, jonka komissio on julkaissut direktiivin 2003/87/EY 18 a artiklan 3 kohdan mukaisesti.
               
            2.   POIKKEUSTEN TULKINTA
      
                  4.
               
               
                  Direktiivin 2003/87/EY liitteessä I olevassa toimintaluokassa ”ilmailu” luetellaan lennot, joihin yhteisön järjestelmää ei sovelleta.
               
            2.1   Poikkeus a alakohdan mukaisesti
      
      
                  5.
               
               
                  Poikkeusta tulkitaan lennon yksinomaisen tarkoituksen mukaan.
               
            
                  6.
               
               
                  Läheisiä perheenjäseniä ovat ainoastaan puoliso tai puolisoon verrattavissa oleva kumppani, lapset ja vanhemmat.
               
            
                  7.
               
               
                  Ministereitä ovat hallituksen jäsenet siten kuin asianomaisen maan kansallisessa virallisessa lehdessä on ilmoitettu. Tämän alakohdan mukaista poikkeusta ei sovelleta maan alue- tai paikallishallitusten jäseniin.
               
            
                  8.
               
               
                  Virallisella vierailulla tarkoitetaan vierailua, jonka asianomainen henkilö tekee virallisessa ominaisuudessa.
               
            
                  9.
               
               
                  Poikkeusta ei sovelleta ilma-alusten siirtolentoihin.
               
            
                  10.
               
               
                  Lentoja, jotka Eurocontrolin lentoreittimaksujen keskustoimisto on vapauttanut lentoreittimaksujen soveltamisesta antamalla niille poikkeuskoodin S, pidetään lentoina, joiden yksinomainen tarkoitus on kuljettaa hallitsevaa monarkkia ja hänen läheisiä perheenjäseniään, valtionpäämiehiä, hallituksen päämiehiä ja ministereitä virkamatkoilla, mikä on ilmoitettava asianmukaisesti lentosuunnitelmassa.
               
            2.2   Poikkeukset b alakohdan mukaisesti
      
      2.2.1   Sotilaslennot
      
      
                  11.
               
               
                  Sotilaslennoilla tarkoitetaan lentoja, jotka liittyvät suoraan sotilastoiminnan harjoittamiseen.
               
            
                  12.
               
               
                  Poikkeusta ei sovelleta siviili-ilma-aluksilla suoritettaviin sotilaslentoihin. Niin ikään b alakohdan mukaista poikkeusta ei sovelleta sotilasilma-aluksilla suoritettaviin siviililentoihin.
               
            
                  13.
               
               
                  Lentoja, joilla on lentoreittimaksujen keskustoimiston antama poikkeuskoodi M tai X, pidetään järjestelmän soveltamisesta vapautettuina sotilaslentoina.
               
            2.2.2   Tulli- ja poliisilennot.
      
      
                  14.
               
               
                  Sekä siviili- että sotilasilma-aluksilla suoritettavat tulli- ja poliisilennot on vapautettu järjestelmän soveltamisesta.
               
            
                  15.
               
               
                  Lentoja, joilla on lentoreittimaksujen keskustoimiston antama poikkeuskoodi P, pidetään järjestelmän soveltamisesta vapautettuina tulli- ja poliisilentoina.
               
            2.3   Poikkeukset c alakohdan mukaisesti
      
      
                  16.
               
               
                  Jäljempänä luetelluissa lentokategorioissa poikkeusta sovelletaan ilma-alusten siirtolentoihin sekä lentoihin, joilla kuljetetaan yksinomaan niiden tarkoituksena olevien toimintojen suorittamiseen liittyviä laitteita ja henkilöstöä. Lisäksi poikkeuksissa ei erotella sitä, suoritetaanko lento julkisia vai yksityisiä resursseja käyttäen.
               
            2.3.1   Etsintä- ja pelastuslennot
      
      
                  17.
               
               
                  Etsintä- ja pelastustoimeen liittyvillä lennoilla tarkoitetaan lentoja etsintä- ja pelastuspalvelun tarjoamiseksi. Etsintä- ja pelastuspalvelulla tarkoitetaan seurantaa hätätapausten havaitsemiseksi, viestintä-, koordinointi- sekä etsintä- ja pelastustoimintoja, lääkinnällistä ensiapua tai sairaiden kuljettamista julkisia ja yksityisiä resursseja hyväksi käyttäen, mukaan lukien yhteistyössä toimivat ilma-alukset, alukset ja muut laitteet.
               
            
                  18.
               
               
                  Lentoja, joilla on lentoreittimaksujen keskustoimiston antama poikkeuskoodi R, ja lentoja, joiden lentosuunnitelman kohdassa 18 on merkintä STS/SAR, pidetään soveltamisesta vapautettuina etsintä- ja pelastuslentoina.
               
            2.3.2   Palonsammutuslennot
      
      
                  19.
               
               
                  Palonsammutuslennoilla tarkoitetaan lentoja, joiden tarkoituksena on ainoastaan tarjota ilmasammutuspalvelua, jolla tarkoitetaan ilma-aluksen ja muiden ilmaresurssien käyttöä tulipalojen sammuttamiseen.
               
            
                  20.
               
               
                  Lentoja, joiden lentosuunnitelman kohdassa 18 on merkintä STS/SAR, pidetään järjestelmän soveltamisesta vapautettuina palonsammutuslentoina.
               
            2.3.3   Humanitaariset avustuslennot
      
      
                  21.
               
               
                  Humanitaarisilla avustuslennoilla tarkoitetaan yksinomaan humanitaarisissa tarkoituksissa lennettäviä lentoja, joilla kuljetetaan avustushenkilökuntaa ja -tarvikkeita kuten elintarvikkeita ja vaatteita sekä suoja-, lääkintä- ja muita varusteita hätätilan ja/tai katastrofin aikana tai sen jälkeen ja/tai joita käytetään henkilöiden evakuointiin paikasta, jossa hätätila ja/tai katastrofi uhkaa henkeä tai terveyttä, turvalliseen paikkaan samassa valtiossa tai toisessa valtioissa, joka on halukas ottamaan vastaan tällaisia henkilöitä.
               
            
                  22.
               
               
                  Lentoja, joilla on lentoreittimaksujen keskustoimiston antama poikkeuskoodi H, ja lentoja, joiden lentosuunnitelman kohdassa 18 on merkintä STS/HUM, pidetään järjestelmän soveltamisesta vapautettuina humanitaarisina avustuslentoina.
               
            2.3.4   Kiireelliset sairaankuljetuslennot
      
      
                  23.
               
               
                  Kiireellisillä sairaankuljetuslennoilla tarkoitetaan lentoja, joiden tarkoituksena on ainoastaan helpottaa kiireellistä lääkintäapua tilanteissa, joissa tarvitaan viipymättä nopeaa kuljetuspalvelua lääkintähenkilöstön, lääkintätarvikkeiden, myös laitteiden, veren, elinten, lääkkeiden tai sairastuneiden tai loukkaantuneiden tai muiden asiaan liittyvien henkilöiden kuljettamiseksi.
               
            
                  24.
               
               
                  Lentoja, joiden lentosuunnitelman kohdassa 18 on merkintä STS/MEDEVAC tai STS/HOSP, pidetään järjestelmän soveltamisesta vapautettuina kiireellisinä sairaankuljetuslentoina.
               
            2.4   Poikkeus f alakohdan mukaisesti
      
      
                  25.
               
               
                  Lentoja, joilla on lentoreittimaksujen keskustoimiston antama poikkeuskoodi T ja lentoja, joiden lentosuunnitelman kohdassa 18 on merkintä RMK/koulutuslento, pidetään järjestelmän soveltamisesta vapautettuina f alakohdan mukaisesti.
               
            2.5   Poikkeukset g alakohdan mukaisesti
      
      
                  26.
               
               
                  Jäljempänä mainittuihin lentoihin kuuluvina ei pidetä ilma-alusten siirtolentoja.
               
            2.5.1   Yksinomaan tieteellistä tutkimusta varten suoritetut lennot
      
      
                  27.
               
               
                  Tämän luokan mukaisesti järjestelmän soveltamisesta vapautetaan lennot, joiden ainoana tarkoituksena on tieteellisen tutkimuksen suorittaminen. Poikkeusta sovelletaan vain, jos tieteellinen tutkimus toteutetaan osittain tai kokonaan lennon aikana. Tutkijoiden tai tutkimusvälineiden kuljettaminen ei yksinään riitä lennon vapauttamiseen.
               
            2.5.2   Yksinomaan ilma-alusten, ilma-alusten laitteiden tai maalaitteiden tarkastamista, testaamista tai hyväksyntää varten suoritetut lennot
      
      
                  28.
               
               
                  Lentoja, joilla on lentoreittimaksujen keskustoimiston antama poikkeuskoodi N, ja lentoja, joiden lentosuunnitelman kohdassa 18 on merkintä STS/FLTCK, pidetään soveltamisesta vapautettuina g alakohdan mukaisesti.
               
            2.6   Poikkeus i alakohdan mukaisesti (julkisen palvelun velvoitteet)
      
      
                  29.
               
               
                  Julkisen palvelun velvoitteen mukaisten lentojen vapauttamista syrjäisimmillä alueilla sovelletaan EY:n perustamissopimuksen 299 artiklan 2 kohdassa lueteltuihin alueisiin, ja se koskee ainoastaan julkisen palvelun velvoitteen mukaisia lentoja syrjäisen alueen sisällä ja kahden syrjäisen alueen välillä.
               
            2.7   Poikkeus j alakohdan mukaisesti (ns. de minimis -sääntö)
      
      
                  30.
               
               
                  Kaikilla kaupallisen lentoliikenteen harjoittajilla on oltava Chicagon yleissopimuksen liitteessä 6 olevan I osan mukainen lentotoimintalupa. Toimijoita, joilla ei ole tällaista lupaa, ei pidetä kaupallisen lentoliikenteen harjoittajina.
               
            
                  31.
               
               
                  
                     De minimis -säännön soveltamiseksi toiminnan kaupallinen luonne määräytyy toiminnanharjoittajan eikä kyseessä olevan lennon perusteella. Tämä tarkoittaa erityisesti sitä, että kaupallisen toimijan harjoittamat lennot voidaan ottaa huomioon päätettäessä, ylittääkö toimija vapautuskynnyksen, vaikka kyseisistä lennoista ei perittäisi korvausta.
               
            
                  32.
               
               
                  Ainoastaan lennot, jotka lähtevät perustamissopimuksen soveltamisalaan kuuluvan jäsenvaltion alueella sijaitsevalta lentopaikalta tai saapuvat tällaiselle lentopaikalle, otetaan huomioon päätettäessä, ylittääkö ilma-aluksen käyttäjä de minimis -säännön vapautuskynnyksen. Lentoja, jotka on vapautettu a–j alakohdan mukaisesti, ei oteta huomioon näissä tarkoituksissa.
               
            
                  33.
               
               
                  Jos kaupallisessa liikenteessä olevan ilma-aluksen käyttäjän suorittamien lentojen määrä on alle 243 lentoa kolmen peräkkäisen neljän kuukauden jakson aikana, kyseisen käyttäjän lennot vapautetaan järjestelmän soveltamisesta. Nämä neljän kuukauden jaksot ovat tammi–huhtikuu, touko–elokuu ja syys–joulukuu. Lennon paikallisen lähtöajan perusteella määritellään, mihin neljän kuukauden jaksoon lento katsotaan kuuluvaksi päätettäessä, ylittääkö ilma-aluksen käyttäjä de minimis -säännön vapautuskynnyksen.
               
            
                  34.
               
               
                  Kaupallisen liikenteen harjoittajaan, jonka lentojen määrä on 243 tai enemmän yhdellä jaksolla, sovelletaan yhteisön järjestelmää koko sen kalenterivuoden ajan, jona 243 lennon kynnys saavutetaan tai ylitetään.
               
            
                  35.
               
               
                  Kaupallisen liikenteen harjoittajaan, jonka liikennöimien lentojen päästöjen määrä on yhteensä 10 000 tonnia tai enemmän vuodessa, sovelletaan yhteisön järjestelmää koko sen kalenterivuoden ajan, jona 10 000 tonnin kynnys saavutetaan tai ylitetään.